text: Музеите се разполагат в три двореца на проектирания от Микеланджело Буонароти площад на хълма Капитолий в Рим: средновековния Сенаторски дворец, преустроения от Микеланджело ренесансов Палацо Консерватори и Палацо Нуово завършен през 1654 г. и отворен за посетители чак през 1734 г. Фасадата на Палацо Нуово повтаря тази на Палацо Консерватори.
  На Капитолийския площад е поставено точно копие на единствената запазена от античността конна статуя. Самата статуя е изложена в Капитолийските музеи. На нея е представен римския император Марк Аврелий, въпреки че през Средните векове по грешка се смята, че фигурата е на император Константин Велики.
  
  Сарт (на френски: Sarthe) е река в Северозападна Франция (департаменти Орн, Сарт и Мен и Лоара), лява съставяща на Мен (десен приток на Лоара). Дължина 313 km, площ на водосборния басейн 16 374 km²..[1]
  Река Сарт води началото си на 253 m н.в., от централната част на възвишението Перше, в източната част на департамента Орн. Тече основно в южна посока през северната част на обширната Лоарска низина в широка и плитка долина, с бавно и спокойно течение и множество меандри. В град Анже (департамент Мен и Лоара), на 10 m н.в. се слива с идващата отдясно река Майен и двете заедно дават началото на късата (15 km) река Мен, десен приток на Лоара.[1]
  Водосборният басейн на Сарт обхваща площ от 16 374 km², което представлява 77,26% от водосборния басейн на Мен. Речната ѝ мрежа е едностранно развита, с по-големи и по-пълноводни леви притоци и по-къси и маловодни десни. На запад водосборният басейн на Сарт граничи с водосборния басейн на рекя Майен (дясна съставяща на Мен), на север и североизток – с водосборните басейни на реките Орн и Сена, вливаща се в Атлантическия океан, а на югоизток и юг – с водосборните басейни на реките Брен, Отьон и други по-малки, десни притоци на Лоара.[1]
  Река Сарт има предимно дъждовно подхранване с ясно изразено зимно-пролетно (от декември до март) пълноводие в резултат от обилните валежи през сезона и лятно (от юли до септември) маловодие. Среден годишен отток в устието 85 m³/sec.[1]
  Сарт има важно стопанско и иригационно значение. В горното и средното течение част от водите ѝ се използват за промишлено и битово водоснабдяване, а в долното – за напояване.[1]
  Долината на реката е гъсто заселена, като най-големите селища са градовете: Льо Мел и Алансон (департамент Орн), Бомон, Льо Ман, Ла Сюз и Сабле сюр Сарт (департамент Сарт), Тиерсе и Анже (Мен и Лоара).[1]